[Foto’s] Volkswagen se ‘Citi’-legende leef voortDie nuwe Citi Vivo (Foto: Volkswagen) Indien jy voor 1985 gebore is sal jy heel waarskynlik die geel, rooi en blou Golfies onthou. Ek was ŉ jong tjokkertjie – en daar was beslis ŉ rooi een en ŉ blou een waarvan ek kan onthou. Volkswagen is legendaries as dit kom by beperkte uitgawes van hul voertuie, en Suid-Afrikaners is gek daaroor. Produksie van die oorspronklike Citi Golf is ná 25 jaar in 2009 gestaak. Ongeveer 377 000 van dié modelle is in die tyd vervaardig en verkoop. Volkswagen het dit onlangs goedgedink om ŉ beperkte uitgawe van 2 000 eenhede van die Polo Vivo te maak. Die Polo Vivo is trots Suid-Afrikaans en 70% van sy onderdele word plaaslik vervaardig. Die Citi Vivo is geskoei op die 1.4i Conceptline met ŉ 55kW-enjin. Die motor kry ook 15 duim wit sierwiele, kantspieëls en deurhandvatsels en Citi-plakkers, nes die oorspronklike Citi Golf. Opsionele bykomstighede vir die Citi Vivo is spoedbeheer, ŉ alarmstelsel, voorste elektriese ruite en misligte. Die Citi Vivo is nou beskikbaar teen R177 300.